-PRIJEDLOG-

Na temelju članka 132. stavka 1. Zakona o gradnji (NN 153/13, 20/17, 39/19, 125/19,145/24) i članka 31. Statuta Općine Smokvica (Službeni glasnik Općine Smokvica broj 3/09,22/13,6/18 i 5/21), po prethodno dobivenom mišljenju Turističke zajednice Smokvica, Općinsko vijeće Općine Smokvica je na svojoj 5.sjednici održanoj 22.prosinca 2025.g. donijelo slijedeću

# O D L U K U

**o privremenoj zabrani izvođenja građevinskih radova na području Smokvica u 2026. godini**

# OPĆE ODREDBE

Članak 1.

(1) Ovom Odlukom utvrđuju se vrste građevinskih radova koji se ne mogu izvoditi, kalendarsko razdoblje i vrijeme privremene zabrane izvođenja građevinskih radova, područja zabrane, razlozi zbog kojih se u pojedinim slučajevima mogu izvoditi građevinski radovi, te nadzor nad provedbom ove Odluke.

# VRSTE RADOVA KOJI SE PRIVREMENO ZABRANJUJU

Članak 2.

1. Razvrstavanje građevina propisano je Zakonom o gradnji (NN 153/13, 20/17, 39/19, 125/19,145/24 u nastavku teksta: Zakon), i one su razvrstane u pet skupina, s obzirom na zahtjevnost postupaka u vezi s gradnjom prema Zakonu.
2. Zabrana iz članka 1. ove Odluke odnosi se na sve skupine građevina iz prethodnog stavka.
3. Građenje je izvedba građevinskih i drugih radova (pripremni, zemljani, konstrukterski, instalaterski, završni te ugradnja građevinskih proizvoda, opreme ili postrojenja) kojima se gradi nova građevina, te rekonstruira, održava ili uklanjanja postojeća građevina.
4. Građevina je građenjem nastao i s tlom povezan sklop, izveden od svrhovito povezanih građevinskih proizvoda sa ili bez instalacija, sklop s ugrađenim postrojenjima, samostalno postrojenje povezano s tlom ili sklop nastao građenjem.

Članak 3.

(1) Građevinskim radovima koji se u smislu ove Odluke zabranjuju smatraju se:

-zemljani radovi (iskop humusa), miniranje, široki iskop, iskop za temelje i građevne jame, iskop stepenica, iskop rova za instalacije, iskop kanala i odvodnih jaraka, prijevoz materijala, uređenje temeljnog tla, izrada nasipa, izrada posteljice, izrada klinova uz objekte, deponiranje materijala, utovar i odvoz viška zemlje na mjesni deponij, zatrpavanje građevinske jame i kanala materijalom iz iskopa i slično, a koji radovi se izvode pomoću strojeva ili uporabom pneumatskih čekića i kompresora,

-radovi na uklanjanju dijela ili cijele građevine,

-radovi na izgradnji konstrukcije građevine koji obuhvaćaju zidanje, šalovanje i betoniranje,

# PODRUČJA PRIVREMENE ZABRANE IZVOĐENJA GRAĐEVINSKIH RADOVA

Članak 4.

1. U smislu ove Odluke područje Općine Smokvica dijeli se na dvije zone, i to:
   1. zona:
      * građevinsko područje naselja Brna,Vinačac, Blaca i pripadajući akvatorij
      * područje koje se nalazi na udaljenosti manjoj od 600 m od obalne crte (bez obzira da li je to građevinsko područje ili ne),
   2. zona: ostatak teritorija Općine Smokvica, koji nije obuhvaćen I. zonom.
2. Granice navedenih zona definirane su Prostornim planom uređenja Općine Smokvica.

# KALENDARSKO RAZDOBLJE I VRIJEME TRAJANJA PRIVREMENE ZABRANE

Članak 5.

(1) Razdoblje privremene zabrane izvođenja radova iz članka 3. ove Odluke je 2026. godina.

Članak 6.

1. U I. zoni zabranjuju se radovi iz članka 3. ove Odluke, u vremenu od **1. lipnja do 15. rujna** u vremenu od 00:00 do 24:00 sata.
2. U II. zoni dozvoljeno je izvođenje radova iz članka 3. ove Odluke, tijekom cijele godine.

# IZUZECI OD PRIVREMENE ZABRANE IZVOĐENJA GRAĐEVINSKIH RADOVA

Članak 7.

1. Odredbe ove Odluke o privremenoj zabrani ne odnose se na:
   1. građevine, odnosno radove za čije je građenje, odnosno izvođenje utvrđen interes Republike Hrvatske
   2. uklanjanje građevina na temelju rješenja građevinske inspekcije ili odluke drugog tijela državne vlasti,
   3. hitne radove na popravcima objekata i uređaja komunalne i ostale infrastrukture koji se javljaju nenadano i kojima se sprječava nastanak posljedica opasnih za život i zdravlje ljudi kao i veća oštećenja nekretnine
   4. nužne radove na popravcima građevina kada zbog oštećenja postoji opasnost za život i zdravlje ljudi,
   5. građenja građevina, odnosno izvođenja radova u godini u kojoj je Odluka stupila na snagu,
2. Odredbe ove Odluke ne odnose se i na radove iz članka 3. ove Odluke u kojima je Općina Smokvica investitor ili suinvestitor.

Članak 9.

1) Investitor i izvođač koji su zauzeli javnu površinu, dužni su istu dovesti u prijašnje stanje do dana privremene zabrane izvođenja građevinskih radova u smislu članka 6.ove Odluke.

Članak 10.

1. Općinsko vijeće može posebnom odlukom, na pisani i obrazloženi zahtjev investitora ili izvođača odobriti izvođenje radova u smislu članka 3. ove Odluke u slijedećim slučajevima:
   * kada se radi o završetku određenih radova koji su započeli prije razdoblja zabrane, a završetak radova je bio planiran prije početka razdoblja zabrane;
   * kada se radi o radovima čije odgađanje bi prouzročilo veće štete Općini Smokvica i djelatnostima u turizmu;
   * kada se radi o izgradnji objekata od posebnog, šireg općeg značaja, ukoliko bi se zbog vremenskih ograničenja dovelo u pitanje završetak građevinskih radova u roku, financiranje objekta, važenje dozvola ili bi nastala znatna šteta.
2. Investitor i izvođač radova u trenutku postavljanja zahtjeva Općini Smokvica, ne smiju biti dužnici Općine Smokvica i komunalnog poduzeća Krublić.

Investitor ili izvođač su dužni predmetni zahtjev podnijeti najkasnije do 15. svibnja 2026.godine. Zahtjevi podneseni iza 15. svibnja 2026. godine neće se razmatrati, osim u slučaju drastičnog smanjenja broja turista u Smokvici, odnosno eventualno loše turističke sezone u 2026.g.

U tom slučaju moguće je podnijeti zahtjeve i nakon 15. svibnja 2026.g, a najkasnije do 25. svibnja 2026.g.

1. Zahtjev je uredan ako sadrži:
   * podatke o izvođaču (naziv ili ime i prezime, adresa sjedišta ili prebivališta, OIB) ,
   * podatke o investitoru za čiji račun će se obavljati potrebni radovi, (naziv ili ime i prezime, adresa sjedišta ili prebivališta, OIB)
   * opis planiranih radova,
   * vrijeme (predviđenog) početka i (predviđenog) završetka radova,
   * presliku akta kojim se odobrava građenje.
2. Ako za izvođenje radova u vrijeme zabrane nije potreban propisani akt temeljem kojeg se mogu vršiti potrebiti radovi, onda je podnositelj zahtjeva dužan uz zahtjev priložiti ili u samom zahtjevu dati izjavu da se radovi mogu obavljati bez takvog akta ili priložiti o tome od nadležnog tijela odgovarajuću ispravu (potvrdu, uvjerenje i dr.).
3. Ako zahtjev nije podnesen sukladno prethodnom stavku, nadležno upravno tijelo koje obrađuje zahtjev i priprema prijedlog odluka za Općinsko vijeće, pozvat će podnositelja da u roku od pet dana uredi svoj zahtjev.
4. Ako podnositelj zahtjeva ne uredi svoj zahtjev u smislu prethodnog stavka, zahtjev će se odlukom nadležnog upravnog tijela odbaciti kao neuredan.
5. Ako je zahtjev uredan, odnosno ako se zahtjev naknadno u određenom roku uredi, Općinsko vijeće o istom donosi odluku.
6. U odobrenju za izvođenje radova, može se uvjetovati i vrijeme u kojem se odobreni radovi mogu izvoditi.
7. Ako se odobri izvođenje radova iz stavka 1.ovog članka naplaćivat će se naknada za izvođenje radova kako slijedi:

- 132,72 € dnevno.

1. Naknada iz stavka 9. ovog članka je prihod Općine Smokvica.

# NADZOR NAD PROVEDBOM ODLUKE

Članak 11.

1. Nadzor nad provedbom ove Odluke, sukladno ovlastima iz Zakona o građevinskoj inspekciji (NN 153/13 i 145/24) provodi komunalni redar Općine Smokvica.
2. U obavljanju nadzora nad provedbom ove Odluke, komunalni redar ima ovlasti propisane zakonom kojim se uređuje ustroj i ovlasti komunalnog redarstva, odnosno Prekršajnim zakonom i ovom Odukom, i to:
   1. rješenjem obustaviti izvođenje radova koji se obavljaju suprotno ovoj Odluci,
   2. izdati obvezni prekršajni nalog,
   3. naplatiti novčanu kaznu na mjestu počinjenja prekršaja (mandatna kazna).

Članak 12.

(1) Novčana kazna za investitora odnosno vlasnika građevine i izvođača koji izvodi građevinske radove u razdoblju iz članka 6. i 7. ove Odluke određena je Naputkom o novčanim kaznama koje izriču komunalni redari u provedbi Zakona o građevinskoj inspekciji (NN 153/13 i 145/24) koje je donijelo Ministarstvo graditeljstva i prostornog uređenja.

Članak 13.

(1) Visina troškova izdavanja obaveznog prekršajnog naloga utvrđuje se u paušalnom iznosu od

26,54 €.

# PRIJELAZNE I ZAVRŠNE ODREDBE

Članak 14.

(1) Ova Odluka objavit će se u „Službenom glasniku Općine Smokvica“, a stupa na snagu osmog dana od objave.

KLASA:

URBROJ:

Smokvica, 22.prosinca 2025. g.

PREDSJEDNICA

OPĆINSKOG VIJEĆA:

Josipa Tomašić